UACแลกหุ้นHYDROพร้อมแข่งรับเหมาเมืองนอก
&#8220;UAC เคาะระฆังวิวาห์HYDRO ครองตลาดสาธารณูปโภคครบวงจร แข่งรับเหมาข้ามชาติ
29 ต.ค. 2565

“UAC เคาะระฆังวิวาห์HYDRO ครองตลาดสาธารณูปโภคครบวงจร แข่งรับเหมาข้ามชาติ 
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) เปิดเผยว่า บริษัทจะเพิ่มทุนจดทะเบียนจำนวน 194,984,380 หุ้น ในราคา 9.04 บาท เพื่อแลกหุ้นกับบริษัท ไฮโดรเท็ค (HYDRO) สัดส่วน 1 ต่อ 1 ซึ่งจะเกิดผลกระทบกับหุ้นในปัจจุบัน หรือไดลูชั่น 26% 
การร่วมกิจการกับไฮโดรเท็ค ทำให้ UAC กลายเป็นบริษัทที่มีจุดแข็งด้านธุรกิจพลังงานและสาธารณูปโภคที่ครบวงจรมากขึ้น ทั้งด้านพลังงาน ปิโตรเคมี พลังงานทดแทน และธุรกิจเกี่ยวกับน้ำ ซึ่งเป็นคุณลักษณะที่มีคู่แข่งน้อยราย 
นอกจากนั้น ในปี 2557 คือ ต้นทุนการดำเนินงานของ UAC จะลดลงได้กว่า 10% ซึ่งเป็นส่วนสำคัญที่จะทำให้อัตรากำไรสุทธิมากกว่า 15% จากปัจจุบันเฉลี่ยอยู่ที่ 12-15% พร้อมกำไรสุทธิก้าวกระโดดมากกว่า 40% ซึ่งมาจากการเติบโต UAC กว่า 40% และการเติบโตของ HYDRO กว่า 10% 
ทั้งนี้ ต้นทุนที่ลดลงคือค่าใช้จ่ายด้านบุคลากรของเจ้าหน้าที่ฝ่ายขายและฝ่ายปฏิบัติการ และในอนาคตต้นทุนทางการเงินจะลดลง ขณะที่ต้นทุนในการจ้างงานผู้รับเหมาลดลง เพราะให้ HYDRO ซึ่งจะกลายเป็นบริษัทย่อยทำแทน จากเดิมที่ต้องไปว่าจ้างบริษัทข้างนอก
“UAC ยังเน้นเป็นบริษัทที่มีกำไรเติบโตแบบก้าวกระโดด และจ่ายปันผลสูงต่อเนื่อง” นายกิตติ กล่าว
นายสลิบ สูงสว่าง ประธานเจ้าหน้าที่บริหาร HYDRO กล่าวว่า บริษัทและ UAC แลกหุ้นกันเร็วกว่าที่คาดการณ์ไว้ เพื่อต้องการสร้างความแข็งแกร่ง ก่อนที่จะมีบริษัทรับเหมาต่างประเทศ เช่น มาเลเซียและสิงคโปร์เข้ามาทำธุรกิจใน 12 ปีข้างหน้า 
“เราร่วมกันทำธุรกิจ จะช่วยเสริมจุดแข็งและลดจุดอ่อน จากที่ผ่านมาธุรกิจรับเหมามีรายได้ไม่แน่นอน เมื่อเราได้ลูกค้าใหม่ในธุรกิจรับเหมาด้านปิโตรเคมีและโรงกลั่น ซึ่งเป็นลูกค้าจาก UAC เข้ามาเพิ่มเฉลี่ยปีละ 400500 ล้านบาท ในอีก 5 ปีข้างหน้า จากปัจจุบันมีรายได้ธุรกิจรับเหมาที่ 600-700 ล้านบาทต่อปี” นายสลิบ กล่าว
อย่างไรก็ตาม ไฮโดรเท็คจะไม่ถอนออกจากตลาดหลักทรัพย์เอ็ม เอ ไอ เพราะการเป็นบริษัทจดทะเบียนสามารถสร้างความเชื่อถือและรับงานในต่างประเทศคล่องตัวขึ้น